ค็อกเทล 77 เอเวอร์ ทัวร์

**ค็อกเทล 77 เอเวอร์ ทัวร์** () เป็นกิจกรรมสุดท้ายของวงค็อกเทล โดยเป็นคอนเสิร์ตทัวร์ต่อจากคอนเสิร์ตใหญ่ ค็อกเทล เอเวอร์ ไลฟ์ ซึ่งวงจะเดินทางไปแสดงคอนเสิร์ตในจังหวัดของประเทศไทยให้ครบทั้ง 77 พื้นที่ (76 จังหวัด + 1 เขตปกครองพิเศษ) พื้นที่ละ 1 ครั้ง เพื่ออำลาแฟนเพลงในพื้นที่นั้น ๆ เป็นครั้งสุดท้าย เปิดจำหน่ายบัตรทั่วประเทศเมื่อวันที่ 15 มีนาคม พ.ศ. 2568 เริ่มทัวร์ตั้งแต่วันที่ 26 เมษายน พ.ศ. 2568 ที่จังหวัดสงขลา และสิ้นสุดเมื่อวันที่ 24 ธันวาคม พ.ศ. 2568 ที่กรุงเทพมหานคร ส่วนบัตรเข้าชมการแสดงนั้นจำหน่ายได้ประมาณ 417,800 ใบ

## เบื้องหลัง
เมื่อวันที่ 29 มกราคม พ.ศ. 2567 โอม - ปัณฑพล ประสารราชกิจ นักร้องนำและหัวหน้าวงค็อกเทล ได้ออกแถลงการณ์ระบุว่า วงค็อกเทลจะยุบวงภายในปี พ.ศ. 2568 และโอมจะยุติบทบาทการเป็นนักร้องในคราวเดียวกัน พร้อมประกาศเส้นเวลากิจกรรมก่อนยุบวงเบื้องต้นว่าในช่วงปี พ.ศ. 2568 หลังจัดคอนเสิร์ตใหญ่เรียบร้อยแล้ว จะจัดคอนเสิร์ตทัวร์อำลาแฟนเพลงทั่วประเทศ ต่อมาเมื่อวันที่ 9 กุมภาพันธ์ พ.ศ. 2567 วงค็อกเทลได้ประกาศรายละเอียดเส้นเวลาของกิจกรรมทั้งหมดก่อนยุบวงในช่วง 2 ปีสุดท้าย โดยในปีที่ 2 จะเป็นการจัดคอนเสิร์ตใหญ่ ค็อกเทล เอเวอร์ ไลฟ์ และคอนเสิร์ตทัวร์ โดยคอนเสิร์ตทัวร์ใช้ชื่อเบื้องต้นว่า **เอเวอร์** **ทัวร์** () โดยมีแนวคิดของคอนเสิร์ตทัวร์ว่า "การเดินทางเพื่อมาพบเธอครั้งสุดท้าย" และกำหนดจัดคอนเสิร์ตทัวร์ในจังหวัดของประเทศไทยจำนวน 76 จังหวัด ยกเว้นกรุงเทพมหานคร ในช่วงเดือนมีนาคม–ธันวาคม พ.ศ. 2568 ต่อมาในนิทรรศการ *COCKTAIL, YOURS EVER, LIFETIME EXHIBITION* ซึ่งเป็นงานเปิดอัลบั้มยัวส์เอเวอร์ อัลบั้มชุดสุดท้ายของวง ที่จัดแสดงเมื่อวันที่ 1–21 กันยายน พ.ศ. 2567 ได้ระบุว่า มีการขยับกำหนดจัดการแสดงทัวร์คอนเสิร์ตเอเวอร์ ทัวร์ ไปเล็กน้อย เป็นช่วงเดือนพฤษภาคม–ธันวาคม พ.ศ. 2568

ต่อมาเมื่อวันที่ 3 มีนาคม พ.ศ. 2568 วงค็อกเทลได้ประกาศชื่อคอนเสิร์ตทัวร์ครั้งสุดท้ายอย่างเป็นทางการว่า **ค็อกเทล 77 เอเวอร์ ทัวร์** *(*) โดยปรับอีกเล็กน้อย เป็นการจัดคอนเสิร์ตทัวร์ในจังหวัดของประเทศไทยครบทั้ง 77 พื้นที่ ประกอบด้วย 76 จังหวัด และ 1 เขตปกครองพิเศษคือกรุงเทพมหานคร พื้นที่ละ 1 รอบ และประกาศวันจำหน่ายบัตรเฉพาะจังหวัดที่วงจัดเองเป็นวันที่ 15 มีนาคม รวมถึงกำหนดราคาบัตร และสองวันถัดมา (5 มีนาคม) ได้ประกาศว่าจะเริ่มการทัวร์คอนเสิร์ตที่จังหวัดสงขลาเป็นจังหวัดแรกในวันที่ 26 เมษายน และสิ้นสุดที่กรุงเทพมหานครในวันที่ 24 ธันวาคม ซึ่งตรงกับวันครบรอบ 23 ปีของการก่อตั้งวงค็อกเทล ที่วงนับเริ่มต้นจากวันที่วงวางจำหน่ายอัลบั้มชุดแรกเมื่อวันที่ 24 ธันวาคม พ.ศ. 2545 และเนื่องจากค็อกเทล 77 เอเวอร์ ทัวร์ เป็นงานแสดงดนตรีงานสุดท้ายของวงค็อกเทล จึงถือว่าวันสุดท้ายของคอนเสิร์ตทัวร์นี้ คือวันที่ 24 ธันวาคม พ.ศ. 2568 เป็นวันยุบวงค็อกเทลไปโดยปริยาย โดยมีการเปิดเผยสถานที่จัดคอนเสิร์ตจำนวน 76 จังหวัด ก่อนจะมีการเปลี่ยนแปลงกำหนดการบางจังหวัดตามความเหมาะสม ยกเว้นกรุงเทพมหานครที่ยังไม่เปิดเผยสถานที่ในเบื้องต้น โดยระบุเพียงคำใบ้ว่า "กลับบ้าน"

ต่อมาเมื่อวันที่ 7 ธันวาคม พ.ศ. 2568 ในงานแถลงข่าวเผยแพร่บันทึกการแสดงสดค็อกเทล เอเวอร์ ไลฟ์ เป็นครั้งแรก ที่พารากอน ซีนีเพล็กซ์ สยามพารากอน วงค็อกเทลได้ประกาศว่าสถานที่จัดคอนเสิร์ตทัวร์ในลำดับสุดท้าย ซึ่งถือเป็นกิจกรรมยุบวง ในพื้นที่กรุงเทพมหานคร ที่เคยระบุเป็นคำใบ้ไว้ว่า "กลับบ้าน" นั้น คือเขตปทุมวัน และเลือกสถานที่เป็นสนามกีฬาเทพหัสดิน โดยโอมระบุว่าวงใช้เวลาตัดสินใจ และไม่ได้เลือกสถานที่ไว้ตั้งแต่ทัวร์ช่วงแรก ๆ เพราะต้องคำนึงถึงจำนวนผู้ชมและการรักษาความปลอดภัย รวมถึงกระบวนการคัดเลือกผู้เข้าชม และรายละเอียดต่าง ๆ เนื่องจากเป็นการแสดงฟรี ทั้งนี้ โอมยอมรับว่าความตั้งใจแรกนั้นวงจะจัดการแสดงที่โรงเรียนเตรียมอุดมศึกษา ตามที่แฟนเพลงเคยคาดการณ์ไว้ว่าเป็นสถานที่ที่เป็นการ "กลับบ้าน" อย่างแท้จริง จากการวางจำหน่ายอัลบั้มชุดแรกของวง แต่เมื่อใกล้ถึงกำหนดการแสดง วงพบปัญหาว่าการแสดงภายในโรงเรียนอาจทำให้ควบคุมความปลอดภัยได้ยาก เนื่องจากอยู่ระหว่างเปิดภาคการศึกษาของนักเรียน จึงขยับไปเลือกพื้นที่ที่เป็นสาธารณะ แต่ยังต้องการเลือกพื้นที่ที่สามารถดูแลความปลอดภัยของผู้ชมได้ และยังช่วยสื่อถึงเรื่องราวในช่วงเริ่มต้นของวงค็อกเทล ที่นอกจากการวางจำหน่ายอัลบั้มชุดแรกของวงในโรงเรียนเตรียมอุดมศึกษาแล้ว ยังมีเรื่องราวอื่น ๆ ที่เกี่ยวข้องกับวงหรือโอม เช่น โอมเคยศึกษาในระดับชั้นมัธยมศึกษาตอนต้นที่โรงเรียนสาธิตจุฬาลงกรณ์มหาวิทยาลัย, วงใช้ตาต้า สตูดิโอส์ ของอิทธิพงศ์ กฤดากร ณ อยุธยา (ต้า พาราด็อกซ์) ในหอพักนิสิตจุฬาลงกรณ์มหาวิทยาลัย เป็นห้องฝึกซ้อมดนตรีเป็นประจำ, การแสดงคอนเสิร์ตส่วนใหญ่ในสยามสแควร์ และการเริ่มต้นในการทำวงค็อกเทลในรูปแบบวงดนตรีอาชีพโดยโอมและเชาว์ - ชวรัตน์ หรรษคุณาฒัย ที่อยู่ในช่วงที่โอมกำลังศึกษาอยู่ที่จุฬาลงกรณ์มหาวิทยาลัย ซึ่งสถานที่ข้างต้นอยู่ในพื้นที่เขตปทุมวันทั้งหมด

## การจำหน่ายบัตร
การจำหน่ายบัตรเข้าชมการแสดงคอนเสิร์ตทัวร์ค็อกเทล 77 เอเวอร์ ทัวร์ จำหน่ายผ่านแพลตฟอร์มของอีเวนต์ป็อป ทั้งในเว็บไซต์และโปรแกรมประยุกต์สำหรับอุปกรณ์เคลื่อนที่ โดยกำหนดวันเปิดจำหน่ายบัตรเฉพาะจังหวัดที่วงจัดเองจำนวน 60 จังหวัด ไว้เป็นวันเสาร์ที่ 15 มีนาคม พ.ศ. 2568 เวลา 10:00 น. โดยจำหน่ายเป็นบัตรยืนทั้งหมด (ยกเว้นที่ธันเดอร์โดม จังหวัดนนทบุรี ที่มีบัตรนั่ง) และระบุราคาบัตรแตกต่างกันตามลักษณะของพื้นที่ในแต่ละจังหวัดทั้งหมด 3 ราคา แต่เป็นราคาเดียวทั้งจังหวัด ดังนี้

* 2,000 บาท เฉพาะธันเดอร์โดม จังหวัดนนทบุรี
* 999 บาท ใน 7 จังหวัดที่จัดแสดงในโถงคอนเสิร์ตภายในศูนย์การค้า ก่อนลดเหลือ 6 จังหวัดจากการเปลี่ยนสถานที่
* 599 บาท ใน 52 จังหวัดที่เหลือ ก่อนเพิ่มเป็น 53 จังหวัดจากการลดและคืนส่วนต่างของราคาในจังหวัดที่มีการเปลี่ยนสถานที่

ส่วนจังหวัดที่มีผู้จัดภายนอกได้รับมอบหมายในลักษณะระบบสัมปทานจากวงให้จัดคอนเสิร์ตทัวร์ให้กับวง จำนวน 16 จังหวัด จะขึ้นอยู่กับผู้จัดในการกำหนดวันที่จำหน่ายและราคาบัตรของจังหวัดนั้น ๆ ส่วนกรุงเทพมหานครนั้นไม่มีการวางจำหน่ายบัตร และเปิดให้เข้าชมโดยไม่เสียค่าใช้จ่ายตามเงื่อนไขที่กำหนดไว้

อย่างไรก็ตาม หลังจากเปิดจำหน่ายบัตรในวันดังกล่าวแล้ว พบว่าบัตรเข้าชมการแสดงในบางจังหวัดถูกจำหน่ายหมดทุกใบตั้งแต่เปิดจำหน่ายวันแรก และมีความต้องการเข้าชมคอนเสิร์ตสูงกว่าที่วงและทีมงานคาดการณ์ไว้ วงค็อกเทลจึงประสานงานไปยังเจ้าของสถานที่ให้ขยายพื้นที่การแสดงคอนเสิร์ตเพื่อจำหน่ายบัตรเข้าชมเพิ่ม โดยไม่กระทบกับรูปแบบการจัดงาน โดยจังหวัดที่สามารถขยายขนาดงานและเพิ่มบัตรเข้าชมได้มีทั้งหมด 21 จังหวัด ก่อนที่ในภายหลังจะปรับลดเหลือ 19 จังหวัด (ยกเลิกการจำหน่ายบัตรเพิ่มในจังหวัดสงขลาและจังหวัดสมุทรปราการ) ตามกระแสเรียกร้องของแฟนเพลงบางส่วน

## งานสร้าง

คอนเสิร์ตทัวร์ค็อกเทล 77 เอเวอร์ ทัวร์ มีความแตกต่างจากคอนเสิร์ตใหญ่ ค็อกเทล เอเวอร์ ไลฟ์ เนื่องจากจัดขึ้นโดยการลงทุนร่วมกันระหว่างวงค็อกเทลและบริษัท ครึ่งเก้า จำกัด ซึ่งเป็นบริษัทที่ดูแลค่ายเพลงยีนแล็บและ 19 โดยซื้อสิทธิ์การจัดงานจากบริษัท จีเอ็มเอ็ม มิวสิค จำกัด (มหาชน) ซึ่งเป็นต้นสังกัดของวง เช่นเดียวกับคอนเสิร์ตพิเศษ ค็อกเทล คลาสสิกส์ อะ ซิมโฟนี ออร์เคสตรา ในปี พ.ศ. 2566 และคอนเสิร์ตประจำที่ ค็อกเทล ข้อสอบ ในปี พ.ศ. 2567 โดยครึ่งเก้ายังได้จัดตั้งทีมงานฝ่ายจัดคอนเสิร์ตทัวร์แยกออกมาจากส่วนงานอื่นเพื่อรับผิดชอบคอนเสิร์ตทัวร์ในครั้งนี้โดยเฉพาะ เนื่องจากวงเล็งเห็นว่าจีเอ็มเอ็ม มิวสิค อาจแบ่งบุคลากรออกมาช่วยงานคอนเสิร์ตทัวร์ในครั้งนี้ได้ยาก อย่างไรก็ตาม ฟ้าใหม่ ดำรงชัยธรรม ประธานเจ้าหน้าที่การตลาดของจีเอ็มเอ็ม มิวสิค ก็ส่งบุคลากรของบริษัทฯ มาให้ความช่วยเหลือกับวงในส่วนอื่น ๆ เช่นกัน

รูปแบบการจัดคอนเสิร์ตทัวร์ค็อกเทล 77 เอเวอร์ ทัวร์ ในแต่ละเดือน จะจัดในทุกภูมิภาค เพื่อให้ผู้เข้าชมคอนเสิร์ตสามารถเดินทางไปท่องเที่ยวในสถานที่สำคัญของจังหวัดต่าง ๆ ไปพร้อมกันได้ และเลือกสถานที่พร้อมกำหนดขนาดของคอนเสิร์ตในแต่ละจังหวัดจากสถิติการเข้าชมคอนเสิร์ต ภูมิศาสตร์ ประชากรศาสตร์ และเศรษฐศาสตร์ของแต่ละจังหวัด ซึ่งวงใช้เวลาในการรวบรวมข้อมูลข้างต้นรวมถึงสำรวจสถานที่ในแต่ละจังหวัดทั้งหมด 3 ปี โดยมีขนาดคอนเสิร์ตทั้งหมด 5 ขนาด ดังนี้

# งานใหญ่ (Big Event) เป็นการจัดแสดงคอนเสิร์ตในพื้นที่ใหญ่ จุคนได้ 5,000-10,000 คน ทั้งหมด 4 จังหวัด ภายหลังเพิ่มเป็น 10 จังหวัด
# ห้องโถง (Hall) เป็นการจัดแสดงคอนเสิร์ตในโถงคอนเสิร์ต ทั้งหมด 9 จังหวัด ภายหลังลดเหลือ 8 จังหวัด แบ่งเป็นโถงในศูนย์การค้า 7 จังหวัด ภายหลังลดเหลือ 6 จังหวัด และโถงในโรงแรม 2 จังหวัด
# กลางแจ้ง (Outdoor) เป็นการจัดแสดงคอนเสิร์ตในลานเปิดโล่ง ทั้งหมด 34 จังหวัด ภายหลังปรับเป็น 36 จังหวัด
# งานเล็ก (Small) เป็นการจัดแสดงคอนเสิร์ตในพื้นที่ขนาดเล็ก เน้นความใกล้ชิดระหว่างคนดูกับศิลปิน ทั้งหมด 13 จังหวัด ภายหลังลดเหลือ 6 จังหวัด
# สัมปทาน โดยวงมอบหมายให้ผู้จัดซึ่งเป็นผู้มีประสบการณ์ หรือเจ้าของผับ บาร์ ดำเนินการจัดคอนเสิร์ตให้กับวงให้เป็นมาตรฐานเดียวกับ 4 รูปแบบก่อนหน้า ทั้งหมด 16 จังหวัด

ส่วนการแสดงคอนเสิร์ตในลำดับสุดท้าย ที่สนามกีฬาเทพหัสดิน กรุงเทพมหานครนั้น จะเปิดให้ผู้เข้าชมที่สะสมตราประทับในหนังสือเดินทางที่ระลึกตั้งแต่ 5 จังหวัดขึ้นไปเข้าชมทันที และสุ่มเลือกผู้ที่ลงทะเบียนไว้ให้เข้าชมอีก 8,000 คน รวมถึงมีการถ่ายทอดสดผ่านสัญญาณต่อเนื่องทั้งในเฟซบุ๊กและยูทูบของวงและค่ายยีนแล็บ 

### ปัญหา
ระหว่างการจัดคอนเสิร์ตทัวร์ค็อกเทล 77 เอเวอร์ ทัวร์ วงค็อกเทลพบปัญหาเป็นจำนวนมากตั้งแต่วันแรกของการทัวร์คอนเสิร์ต แต่เนื่องจากเป็นปัญหาที่วงเคยพบมาก่อนในการทัวร์คอนเสิร์ตรับงานจ้างก่อนหน้า ทำให้การเรียนรู้และแก้ปัญหาทำได้เร็วขึ้น โดยปัญหาใหญ่ที่วงพบระหว่างการทัวร์ครั้งนี้ เช่น

#### ข้อวิจารณ์หลังเสร็จสิ้นจังหวัดที่ 1
วันที่ 26 เมษายน พ.ศ. 2568 หลังเสร็จสิ้นคอนเสิร์ตทัวร์จังหวัดที่ 1 ที่ The Pirates Park หาดใหญ่ จังหวัดสงขลา มีผู้ชมคอนเสิร์ตในวันดังกล่าววิจารณ์วงและผู้จัดคอนเสิร์ตเกี่ยวกับระบบการจัดการผู้เข้าชมและระยะเวลาการตรวจบัตรที่นานเกินไป ซึ่งผู้ใช้สื่อสังคมหลายคนเห็นด้วยกับประเด็นดังกล่าว วงจึงขออภัยที่ทำให้เกิดปัญหาเกิดขึ้น และเรียกประชุมเพื่อป้องกันไม่ให้เกิดปัญหาขึ้นในอนาคตในทุกกรณี รวมถึงการเตรียมการเผื่อเมื่อมีเหตุสุดวิสัยในอนาคต อย่างไรก็ตาม ผู้ใช้สื่อสังคมก็วิจารณ์ผู้ชมที่วิจารณ์คอนเสิร์ตดังกล่าวเพิ่มว่าไม่รู้จักเพลงที่วงเล่น และระยะเวลาน้อยเกินไป ไม่คุ้มค่ากับราคาบัตรที่ตนจ่าย โดยผู้ใช้สื่อสังคมมองว่าเรื่องรายชื่อเพลงนั้นเป็นปัญหาที่ตัวผู้ชมคอนเสิร์ตเอง

#### อุบัติเหตุก่อนการแสดงจังหวัดที่ 28
ต่อมาเมื่อวันที่ 19 กรกฎาคม วงค็อกเทลมีกำหนดจัดการแสดงคอนเสิร์ตทัวร์จังหวัดที่ 28 ที่จังหวัดอุบลราชธานี ที่อุบล ฮอลล์ เซ็นทรัล อุบล แต่เนื่องจากทีมงานพบน็อตยึดท่อเครื่องปรับอากาศหล่นลงมาจากหลังคาระหว่างการทดสอบระบบเสียง วงและทีมงานจึงตัดสินใจยกเลิกการจัดการแสดงในรอบดังกล่าวอย่างกะทันหัน โดยปรับไปแสดงฟรีอย่างไม่เป็นทางการที่ลานด้านหลังอุบล ฮอลล์ ซึ่งไม่นับเป็นจังหวัดที่ 28 ของคอนเสิร์ตทัวร์นี้ พร้อมทั้งคืนเงินให้ผู้ที่ซื้อบัตรในรอบดังกล่าวที่ราคาเต็มจำนวน ภายหลังจึงประกาศวันและสถานที่จัดแสดงคอนเสิร์ตใหม่เป็นจังหวัดที่ 39 ในวันที่ 29 สิงหาคม ที่ลานกิจกรรม สุนีย์ทาวเวอร์ โดยได้ปรับราคาบัตรลงจากราคาบัตรของโถงคอนเสิร์ตในศูนย์การค้า (999 บาท) เป็นราคาบัตรของลานกลางแจ้ง (599 บาท) และให้สิทธิ์ผู้ที่ซื้อบัตรในรอบแรกที่ยังไม่ขายบัตรคืนเข้าชมก่อนโดยได้รับเงินส่วนต่างคืน พร้อมทั้งเปิดขายบัตรเพิ่มเพื่อชดเชยต้นทุนในการจัดคอนเสิร์ต

#### ข้อวิจารณ์การแสดงดอกไม้ไฟในจังหวัดที่ 49
ต่อมาเมื่อวันที่ 26 กันยายน หลังเสร็จสิ้นคอนเสิร์ตทัวร์จังหวัดที่ 49 ที่ลานป่าเป๋ย จังหวัดน่าน เฟซบุ๊กเพจ *เล่าขวัญเมืองน่าน* ได้โพสต์ว่า "อ่อเดี๋ยวนี้งานคอนเสิร์ตเที่ยงคืนต้องจิปุ๊ฉลองตวยก่ะครับ อลังการเนาะ เที่ยงคืนน่ะครับ สงสารคนที่อยู่แถวนั้นด้วย" เหตุการณ์ดังกล่าวส่งผลให้มีผู้ใช้สื่อสังคมแสดงความคิดเห็นทั้งฝ่ายเห็นด้วยและไม่เห็นด้วย ต่อมาวงค็อกเทลชี้แจงว่าวงและทีมงานขออนุญาตจุดดอกไม้ไฟตามขั้นตอนทุกอย่างแล้ว แต่ภายหลังนั้น ก้อง ห้วยไร่ ได้ประกาศเลื่อนการแสดงคอนเสิร์ตการกุศลของตนที่จะจัดแสดงที่จังหวัดน่านในวันที่ 5 ธันวาคม ออกไปอย่างไม่มีกำหนด อย่างไรก็ตาม มีผู้ใช้ติ๊กต็อกโพสต์คลิประบุว่ามีการแสดงดอกไม้ไฟเฉพาะช่วงท้ายของเพลง "คุกเข่า" เพียงไม่กี่นัดเท่านั้น ทำให้ผู้ใช้สื่อสังคมหันไปวิจารณ์เฟซบุ๊กเพจดังกล่าวแทน ในที่สุด เพจดังกล่าวจึงโพสต์ชี้แจงโดยสรุปว่า เพจได้รับการร้องเรียนจากผู้ติดตามเพจเกี่ยวกับดอกไม้ไฟ ซึ่งอาจเกิดจากการประชาสัมพันธ์ที่ไม่ทั่วถึงพอของผู้จัด จึงออกมาโพสต์แทนผู้ติดตามเพจถึงวง และขออภัยผู้ใช้สื่อสังคมทุกคน ในเวลาต่อมา ก้องจึงประกาศกลับมาจัดคอนเสิร์ตการกุศลของตนที่จังหวัดน่านตามกำหนดเดิมในวันที่ 5 ธันวาคม แต่เลื่อนเวลาแสดงให้เร็วขึ้นและเน้นงานสร้างที่กระทบกับชุมชนให้น้อยที่สุด

#### การปรับรูปแบบคอนเสิร์ตทัวร์จังหวัดที่ 59–70
ต่อมาเมื่อวันที่ 24 ตุลาคม หลังเสร็จสิ้นคอนเสิร์ตทัวร์จังหวัดที่ 58 ที่โรบินสันไลฟ์สไตล์ จังหวัดชัยภูมิ มีประกาศออกมาจากสำนักพระราชวังว่า สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จสวรรคต ส่งผลให้มีแฟนเพลงของวงค็อกเทลและผู้ที่ซื้อบัตรเข้าชมในจังหวัดที่มีกำหนดจัดขึ้นในระยะแสดงความอาลัยในช่วง 30 วันแรกแล้วแสดงความกังวล ต่อมาวงชี้แจงว่า ทีมงานทั้งหมดอยู่ระหว่างดำเนินการสำรองแผนต่าง ๆ เพื่อรองรับสถานการณ์ นโยบาย และแนวปฏิบัติจากภาครัฐ ซึ่งวงและทีมงานพร้อมปฏิบัติตามและปรับเปลี่ยน จึงใช้เวลาประสานงานค่อนข้างนาน เนื่องจากมีผลกระทบต่อหลายฝ่าย ทั้งผู้จัดที่ซื้อสัมปทานจัดต่อจากวง และผู้ชมที่มีแผนเดินทางแล้ว ต่อมาวงได้ประกาศว่า หลังจากที่คณะรัฐมนตรีขอความร่วมมือให้งดการจัดงานมหรสพรื่นเริงออกไปก่อน 30 วัน ยกเว้นงานที่มีการดำเนินการไปแล้ว ให้ดำเนินการต่อไปโดยปรับรูปแบบให้เหมาะสม โดยให้ภาครัฐหรือเอกชนที่เกี่ยวข้องสามารถพิจารณาความเหมาะสมได้ จึงแบ่งประเด็นในการชี้แจงที่่เกี่ยวกับการจัดงานในส่วนของวงออกเป็น 2 ประเด็น ดังนี้
# งานที่ดำเนินการเข้าพื้นที่และติดตั้งเวทีแล้ว มี 2 จังหวัด ได้แก่ จังหวัดที่ 59 ที่ลานปูนหน้าป้าย มมส. จังหวัดมหาสารคาม ในวันที่ 25 ตุลาคม ซึ่งวงจัดเอง และจังหวัดที่ 60 ที่สนามกีฬากลางจังหวัดศรีสะเกษ ซึ่ง ก้อง ห้วยไร่ ซื้อสัมปทานจัดต่อจากวง โดยในเบื้องต้น ให้มีการจัดงานในทั้ง 2 จังหวัดต่อไป แต่ปรับรูปแบบให้เหมาะสม สอดคล้องกับนโยบายของภาครัฐ และให้มีผลกระทบน้อยที่สุด โดยรับฟังความคิดเห็นจากทั้งผู้ที่ซื้อบัตรเข้าชมแล้ว และผู้ประกอบการที่อาจได้รับผลกระทบด้วย
# งานที่จำหน่ายบัตรไปแล้ว แต่ยังไม่เข้าพื้นที่ มี 10 จังหวัด ได้แก่ จังหวัดที่ 61–70 ซึ่งมีกำหนดจัดในช่วงตั้งแต่วันที่ 31 ตุลาคม – 22 พฤศจิกายน วงระบุว่ามีบางจังหวัดที่มีผู้จัดซื้อสัมปทานจัดต่อจากวง ทำให้มีรายละเอียดที่ต้องประสานงานค่อนข้างมาก โดยเบื้องต้นได้ดำเนินการประสานงานกับทุกฝ่ายแล้ว แต่เนื่องจากระยะเวลากระชั้นชิด วงจึงเลื่อนไปประกาศรายละเอียดทั้งหมดในวันที่ 29 ตุลาคม
ในที่สุด เมื่อวันที่ 29 ตุลาคม วงค็อกเทลได้ออกแถลงการณ์ระบุว่า กำหนดการจัดคอนเสิร์ตทัวร์ในช่วงเวลาที่เหลือข้างต้นทั้งหมดยังคงเป็นไปตามกำหนดเดิม เนื่องจากจากข้อมูลเชิงสถิติที่ทีมงานเก็บมาวิเคราะห์ตลอดระยะเวลาการจัดคอนเสิร์ตทัวร์ พบว่า การยกเลิกหรือเลื่อนคอนเสิร์ตทัวร์อย่างกะทันหันอาจส่งผลกระทบต่อผู้ชมที่ได้เตรียมตัวเดินทาง กิจการการค้าขาย และกิจการโรงแรมเป็นทอด ๆ โดยจะปรับรูปแบบการจัดงานให้เหมาะสมโดยอ้างอิงรูปแบบจากการจัดงานในจังหวัดที่ 59 และ 60

## ของที่ระลึก
ในคอนเสิร์ตทัวร์ค็อกเทล 77 เอเวอร์ ทัวร์ วงค็อกเทลยังจำหน่ายสินค้าที่ระลึกเพื่อจำหน่ายให้แฟนเพลงร่วมเก็บสะสม เป็นหนังสือเดินทางไทยรูปแบบพิเศษ มีชื่อว่า "ค็อกเทล พาสปอร์ต" (COCKTAIL Passport) ประกอบด้วยตัวเล่ม-ปก-และสติ๊กเกอร์ของแต่ละจังหวัด มีขนาดเท่ากับหนังสือเดินทางไทยเล่มจริง ทำให้สามารถถอดปกออกไปใส่เล่มจริงได้ และในแต่ละจังหวัดจะมีตราประทับสำหรับปั๊มก่อนเข้าชมคอนเสิร์ตในแต่ละจังหวัด หากสะสมแสตมป์ครบทั้ง 77 จังหวัดจะได้รับรางวัลพิเศษจากวง โดยหนังสือเดินทางที่ระลึกเล่มนี้วางจำหน่ายครั้งแรกที่บูธหน้าสนามราชมังคลากีฬาสถาน ก่อนการแสดงคอนเสิร์ตค็อกเทล เอเวอร์ ไลฟ์ เมื่อวันที่ 30 และ 31 มีนาคม พ.ศ. 2568

หลังจากมีการประกาศว่าผู้ที่สะสมตราประทับในหนังสือเดินทางที่ระลึกได้ 5 จังหวัดขึ้นไป จะได้เข้าชมการแสดงคอนเสิร์ตทัวร์ค็อกเทล 77 เอเวอร์ ทัวร์ ในลำดับสุดท้าย ที่สนามกีฬาเทพหัสดิน กรุงเทพมหานครทันที ทำให้มีแฟนเพลงบางส่วนนำหนังสือเดินทางที่ระลึกที่มีตราประทับ 5 จังหวัดขึ้นไปออกมาเปิดการประมูลผ่านช่องทางสื่อสังคม เพื่อให้ผู้ที่สนใจเข้าร่วมประมูลเพื่อนำหนังสือเดินทางเล่มดังกล่าวไปเข้าชมการแสดงคอนเสิร์ตทัวร์ลำดับสุดท้ายข้างต้น ซึ่งมีผู้ที่ชนะการประมูลหนังสือเดินทางเล่มดังกล่าวประมูลได้ในราคาสูงสุดที่ 30,000 บาท

## รายชื่อเพลง
รายชื่อเพลงชุดนี้มาจากการแสดงรอบวันที่ 24 ธันวาคม พ.ศ. 2568 ที่สนามกีฬาเทพหัสดิน กรุงเทพมหานคร ซึ่งอาจไม่ครอบคลุมการแสดงทั้งหมดตลอดทัวร์

# "ไม่มีมิตรแท้หรือศัตรูถาวร"
# "ดาราดับแสง"
# "ช่างมัน"
# "ชั่วชีวิต"
# "เธอทำให้ฉันเสียใจ"
# "โปรดเถิดรัก"
# "ดึงดัน"
# "เรื่องธรรมดา"
# "สาวเซี่ยงไฮ้"
# "โปรดฟังอีกครั้ง"
# "อภิสิทธิ์ชน"
# "สิ้นฤดู"
# "ชีวิตไร้กุหลาบ"
# "งานเต้นรำในคืนพระจันทร์เต็มดวง"
# "ไม่เป็นรอง"
# "ซ้ำซ้อน" (ร่วมกับสมาชิกวงยุคแรก)
# "หลบหน้า" (ร่วมกับสมาชิกวงยุคแรก, ร้องโดย วิศรุต เตชะวรงค์)
# "ความทรงจำในค่ำฤดูร้อน"
# "เธอ"
# "ลั่นทม"
# "คู่ชีวิต"
# "กาลเวลาพิสูจน์คน"
# "คนจริงใจ"
# "ปรารถนาสิ่งใดฤๅ"
# "แรงเสียดทาน"
# "ฉันร้องไห้เป็นหมื่นครั้งเพื่อมาเจอเธอ"
# "น้ำตาสุดท้าย"
# "คุกเข่า"
# "ยัวส์เอเวอร์"

; Encore
#  "อาจเพราะ" (ร่วมกับ อายุ จารุบูรณะ)
# "วัย"
# "นักดนตรี"
# "จากฉันถึงเธอ"

## กำหนดการทัวร์

; หมายเหตุ:

## อ้างอิง

## แหล่งข้อมูลอื่น
* 

หมวดหมู่:ค็อกเทล (วงดนตรี)
หมวดหมู่:คอนเสิร์ตทัวร์ในประเทศไทย
หมวดหมู่:คอนเสิร์ตทัวร์ในปี พ.ศ. 2568
หมวดหมู่:ประเทศไทยในปี พ.ศ. 2568
หมวดหมู่:จีเอ็มเอ็ม มิวสิค